༄༅། །དཔལ་ཀྱེའི་རྡོ་རྗེའི་དཀྱིལ་ཆོག་ནས་གླིང་མ་བཞུགས།

༄༅། །བླ་མ་དམ་པའི་ཞབས་ལ་སྤྱིི་བོས་ཕྱག་འཚལ་ལོ། །བླ་མ་གོང་མ་ནས་དབང་གི་བརྒྱུད་པ་དང་ལྡན་པ། དེ་ཁོ་ན་ཉིད་བཅུ་ཤེས་པ། དམ་ཚིག་དང་སྡོམ་པ་ལ་གནས་པ། སྙིང་རྗེ་ཆེན་པོ་དང་ལྡན་པ་ལ། སློབ་མ་རྒྱུད་འཇམ་ཞིང་ངག་སྙན་པར་སྨྲ་བ། བྱམས་པ་ལ་སོགས་པ་ཚད་མེད་པ་བཞི་དང་ལྡན་པ། ཐོས་བསམ་དང་ཀློག་པ་ལ་མངོན་པར་བརྩོན་པ། བསྐྱེད་རྫོགས་ཀྱི་དོན་ལ་དད་པ། ཕ་རོལ་ཏུ་ཕྱིན་པའི་བསྟན་བཅོས་ལ་སོགས་པས་བློ་སྦྱངས་པ། བླ་མ་ལ་གུས་ཤིང་གཏོང་སེམས་ཆེ་བའི་སློབ་མས་ཡང་དང་ཡང་དུ་གསོལ་བ་གདབ་པར་བྱའོ།། དེ་ནས་གནང་བ་བྱིན་པ་དང་། བསྙེན་པའི་ཡོ་བྱད་དབུལ་བར་བྱའོ། །དེ་ནས་བླ་མས་བསྙེན་པ་བྱ་སྟེ། བུམ་པ་ལ་བརྟེན་ན་ལེགས་པར་བཀྲུ། བདུད་རྩི་འཁྱིལ་བའི་སྔགས་བརྗོད་ཅིང་ཁ་དང་ཞབས་སུ་གུ་གུལ་གྱིས་བདུག།ཡུངས་དཀར་གྱི་བརྡེགས་པས་བགེགས་བསལ། སྨན་ལྔ། རིན་ཆེན་ལྔ། འབྲུ་ལྔ་གཞུག།དྲི་ཞིམ་པོའི་ཆུ་བླུགས་ལ་སྟེང་དུ་མཆོད་ཡོན་སྣོད་ཀ་པཱ་ལ་ལ་སོགས་པ་དྲི་ཞིམ་པོའི་ཆུས་བཀང་བའི་སྟེང་དུ་རྡོ་རྗེ་གཟུངས་ཐག་དང་བཅས་པ་བཞག་སྟེ། མཎྜལ་ལ་སོགས་པའི་སྟེང་དུ་བཞུགས་སུ་གསོལ་ལོ། །དེ་ནས་ཡན་ལག་དྲུག་གམ་བཞིའི་ཏིང་ངེ་འཛིན་སྔོན་དུ་འགྲོ་བས་བུམ་པ་སྟོང་པར་བསྒོམས་པའི་ངང་ལས་པྃ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་བྷྲཱུྃ་ལས་རིན་པོ་ཆེ་ལས་གྲུབ་པའི་བུམ་པ་མཆོག་ཏུ་གྱུར་པར་བསམ་པར་བྱའོ། །དེའི་ནང་དུ་རིན་པོ་ཆེ་ལྔ་ཡོངས་སུ་གྱུར་པ་ལས་ཨཱ་ལི་བཅུ་དྲུག་ཉིས་འགྱུར་ལ་མཚན་དུ་མོས། དེ་ཡོངས་སུ་གྱུར་པ་ལས་ཟླ་བའི་དཀྱིལ་འཁོར་ལ་མེ་ལོང་ལྟ་བུའི་ཡེ་ཤེས་སུ་མོས། །སྨན་ལྔ་ཡོངས་སུ་གྱུར་པ་ལས་ཀཱ་ལི་བརྒྱད་ཅུ་ལ་དཔེ་བྱད་དུ་མོས། དེ་ནས་ཉི་མའི་དཀྱིལ་འཁོར་ལ་མཉམ་པ་ཉིད་ཀྱི་ཡེ་ཤེས་སུ་མོས། །འབྲུ་ལྔ་ཡོངས་སུ་གྱུར་པ་ལས་ཧཱུྃ་སྔོན་པོ་དེ་ལས་རྡོ་རྗེ་སྔོན་པོ་ཧཱུྃ་གིས་མཚན་པ་ལས་སོ་སོར་ཀུན་ཏུ་རྟོག་པའི་ཡེ་ཤེས་སུ་མོས། །དེ་རྣམས་ཞུ་ནས་ཕྲུགས་ཀྱིས་འདྲེས་པ་ལས་བྱ་བ་གྲུབ་པའི་ཡེ་ཤེས་སུ་མོས། དེ་ལ་ཐུགས་རྡོ་རྗེ་མི་བསྐྱོད་པ་སྐུ་རྫོགས་པ་དང་དུས་གཅིག་ཏུ་སྟེང་གི་རྡོ་རྗེའི་ལྟེ་བ་ལ་བཅོམ་ལྡན་འདས་ཀྱེའི་རྡོ་རྗེ་ཡབ་ཡུམ་ཙམ་མམ་ལྷ་དགུ་རྫོགས་པར་བསྒོམས་ཏེ་ཆོས་ཀྱི་དབྱིངས་ཀྱི་ཡེ་ཤེས་སུ་མོས། དེ་ནས་གསལ་གདབ་སྟེ་ཐུགས་རྡོ་རྗེ་མི་བསྐྱོད་པ་ཞལ་གཅིག་ཕྱག་གཉིས་པ་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ་སྤྱན་གསུམ་པ་མཆེ་བ་གཙིགས་པ་སྐྲ་སེར་པོ་གྱེན་དུ་བརྫེས་པ་ཞབས་གཡས་བརྐྱང་གཡོན་བསྐུམ་པས་ཉི་མ་ལ་བཞུགས་པ། ཡུམ་མཱ་མ་ཀཱི་སྐུ་མདོག་ཡབ་དང་མཚུངས་པ། གྲི་གུག་དང་ཐོད་པ་འཛིན་པས་འཁྱུད་པའི་ཚུལ་དུ་མཛད་པ། ཞབས་གཡོན་བརྐྱང་གཡས་བསྐུམ་པས་བཅོམ་ལྡན་འདས་དང་སྙོམས་པར་ཞུགས་པ། གཉི་གའང་རུས་པའི་རྒྱན་ཆ་དང་ལྡན་པ་བསྒོམ་པར་བྱའོ། །དམ་ཚིག་སེམས་དཔའ་བསྐྱེད་པ་སྟེ་བསྙེན་པའོ།། དེ་ནས་བདག་ཉིད་ཀྱི་ཐུགས་གའི་ཧཱུྃ་ལས་འོད་འཕྲོས་པས་རྗེ་བཙུན་ལྷ་དགུ་མི་བསྐྱོད་པ་དང་བཅས་པ་སྤྱན་དྲངས་ལ་དགུག་གཞུག་ཇི་ལྟ་བ་བཞིན་བྱ་སྟེ་ཉེ་བར་སྒྲུབ་པའོ། །དེ་ནས་གཉིས་ཀ་ལ་སྐྱེ་མཆེད་དྲུག་དང་སྐུ་གསུང་ཐུགས་བྱིན་གྱིས་བརླབ་པ་སྟེ་སྒྲུབ་པའོ། །དབང་བསྐུར་ཏེ་ལྷ་དགུ་ལ་རང་རང་གི་དབུ་རྒྱན་དང་། མི་བསྐྱོད་པ་ལ་མི་བསྐྱོད་པ་ཞི་བས་རྒྱས་གདབ་སྟེ་སྒྲུབ་པ་ཆེན་པོའོ། །དེ་ནས་ཕྱ་ིདང་བདུད་རྩ་ིདང་ལྷ་མོ་བརྒྱད་ཀྱིས་མཆོད་ལ་དེ་ཝ་པི་ཙུ་དང་། འཁོར་གྱི་ཨོཾ་ཨཱཿགཽ་རཱི་ཧཱུྃ་ཕཊ་ཅེས་པ་ལ་སོགས་པའི་བཟླས་པ་བྱ་སྟེ་ལྷ་དབང་དུ་བྱ་བ་ཡིན་པས་སྔགས་ཕྲེང་དམར་པོ་ལས་འོད་ཟེར་དམར་པོ་འཕྲོ་བ་ལས་འོད་ཟེར་གཟུངས་ཐག་ལ་འཁྲིལ་ནས་བུམ་པའི་རྡོ་རྗེའི་ལྟེ་བའི་ལྷ་ལ་ཕོག་པས་བ་སྤུའི་བུ་ག་ནས་ཡེ་ཤེས་ཀྱི་བདུད་རྩི་འཛག་པ་ལ་དམིགས་སོ། །རྒྱས་པའི་ལས་ཀྱང་ཡིན་པས་སྔགས་ཕྲེང་སེར་པོ་ལ་དམིགས་པའང་ཅུང་ཟད་བྱའོ། །དེ་ནས་གཏོར་མ་བཏང་ལ་དཀྱིལ་འཁོར་བསྡུས་ཏེ་སྤྱོད་ལམ་བྱའོ། །ཕྱིན་ཆད་བདག་བསྐྱེད་ཇི་ལྟ་བ་བཞིན་སྔོན་དུ་འགྲོ་བས་བུམ་པའི་ལྷ་ཡན་ལག་བཞིས་བསྐྱེད་མི་དགོས་ཏེ་སྔར་བསྐྱེད་པ་ཉིད་གསལ་བཏབ་སྟེ་པཱུ་ཛ་ཅི་རིགས་པས་མཆོད། དེ་ནས་སྔར་བཞིན་བཟླས་པ་བྱའོ། །བསྙེེན་པ་ཐོན་པ་དང་རྡོ་རྗེའི་ལྟེ་བའི་ལྷ་འོད་དུ་ཞུ་ནས་མཆོད་ཡོན་གྱི་སྣོད་དུ་སོང་བས་ལུད་ནས་བུམ་པར་སོང་བར་བསམས་ཏེ་དངོས་སུ་ཡང་བླུགས་པས་དེས་རྐྱེན་བྱས་ནས་མི་བསྐྱོད་པ་ཡང་འོད་དུ་ཞུ་སྟེ་མི་བསྐྱོད་པའི་རང་བཞིན་གྱི་ཆུར་བསམ་པར་བྱའོ། །བུམ་པ་མི་འཆའ་ན་བདག་ཉིད་ཀྱི་དཀྱིལ་འཁོར་སྔགས་ཀྱི་འོད་ཟེར་གྱིས་ཁྱབ་པ་ལ་དམིགས་སོ། །དེ་ལྟ་བུའི་ཚུལ་གྱིས་རབ་མཚན་མའི་བསྙེན་པ་སྟེ། དེ་ལ་ཡང་ལྷ་ལས་དངོས་སུ་གནང་བ་ཐོབ་པ་རབ། བུམ་པ་ནམ་མཁའ་ལ་འཇོག་ནུས་པ་འབྲིང་། རྨི་ལམ་དུ་གནང་བ་ཐོབ་པ་ཐ་མའོ༑༑འབྲིང་དུས་ཀྱི་བསྙེན་པ་སྟེ་ཟླ་བ་དྲུག་གོཐ་མ་གྲངས་ཀྱི་བསྙེནཔ། དཀྱིལ་འཁོར་བདག་པོས་བཟླས་པ་འབུམ། དཀྱིལ་འཁོར་ཅན་གྱིས་དེ་བཞིན་ཁྲི༑ ༑ཞེས་གསུངས་པ་སྟེ། ལས་དང་པོ་པའི་སློབ་དཔོན་གྱིས་ནི་ཐ་མ་འདི་ལ་བརྟེན་པར་བྱ་བ་ཡིན་ནོ། །སའི་ཆོ་ག་ནི་སྦྱང་གཟུང་གཉིས་སུ་བསྡུས་པ་ལས། དང་པོ་བསླང་པ་ལ་སོགས་པ་སྔོན་དུ་སོང་ནས་སྦྱང་བ་སྟེ། མཚན་ཉིད་དང་ལྡན་པའི་གནས་སུ་བདུད་རྩི་འཁྱིལ་པའི་སྔགས་བརྗོད་ཅིང་དྲི་ཞིམ་པོའི་ཆུས་བསང་གཏོར་བྱ། མེ་ཏོག་སྣ་ཚོགས་པ་ཡང་བཀྲམ་ལ་འདིར་བྱའོ་ཞེས་བློས་གཟུང་། དེ་ནས་མཆོད་ཡོན་ལ་སོགས་པ་ཕྱིའི་མཆོད་པ་གཞན་ཇི་ལྟ་བ་བཞིན་དུ་བཤམ། ཞལ་ཟས་ཀྱི་དོད་དུ་གཏོར་མ་དཀར་པོ་ཡང་བཤམ་པར་བྱའོ། །དེ་ནས་བླ་མས་ཡན་ལག་བཞིའམ་དྲུག་གི་རྣལ་འབྱོར་བསྒོམ། བཟླས་པ་བྱ། དཀྱིལ་འཁོར་བསྡུས་ཏེ་ཕྱག་གཉིས་པའི་ང་རྒྱལ་དུ་བྱས་པས་མཎྜལ་གྱི་སྟེང་དུ་དྲིའི་ཐིག་ལེ་གཅིག་གི་སྟེང་དུ་མེ་ཏོག་གི་ཚོམ་བུ་བཀོད་ལ་རྡོ་རྗེ་དང་བཅས་པའི་ལག་པ་གཡས་པའི་སྲིན་ལག་གི་རྩ་བར་ཧྃ་བསྒོམས་ལ་ས་ནོན་གྱི་ཕྱག་རྒྱས་སྲིན་ལག་ཚོམ་བུའི་རྩར་བརྡབ་ཅིང་ཧྃ་བརྗོད་པར་བྱའོ། །དེ་སའི་ལྷ་མོ་སའི་ནང་ནས་རྐེད་པ་ཡན་ཆད་འཐོན་ཏེ་མདོག་སེར་མོ་རིན་པོ་ཆེའི་རྒྱན་ཐམས་ཅད་ཀྱིས་བརྒྱན་པ་མཛེས་པ་ཕྱག་ན་རིན་པོ་ཆེའི་བུམ་པ་རིན་པོ་ཆེ་སྣ་ཚོགས་ཀྱིས་གང་བ་ཐུགས་ཀར་བཟུང་བ་བདག་གིས་ཅི་བགྱི་ཞེས་བཀའ་ནོད་པར་བསམ་མོ། །དེ་ནས་མཆོད་པ་བྱིན་གྱིས་བརླབས་ཏེ་པྲྀ་ཐི་ཝཱི་དེ་ཝཱི་ཨརྑྷཾ་གྱིས་མཆོད་ཡོན་ཕྱག་ཏུ་ཕུལ་བར་བསམས་ཏེ་བཟེད་ཞལ་དུ་དབུལ། པྲྀ་ཐི་ཝཱི་དེ་ཝཱི་ནི་རི་ཧཱུྃ་ཁྃ་གིས་ཞབས་བསིལ༑ པྲྀ་ཐི་ཝཱི་དེ་ཝཱི་ནི་བི་ཏི་ཨཱཧཱུྃཿ་གིས་ཞལ་བསིལ། པྲྀ་ཐི་ཝཱི་དེ་ཝཱི་པུཥྤེ་ཧཱུྃ་ལ་སོགས་པ་བཞི། ཞལ་ཟས་སུ་གཏོར་མ། ཨོཾ་ཨཱཧཱུྃཿ་གི་བྱིན་གྱིས་བརླབས་ལ། པྲྀ་ཐི་ཝཱི་དེ་ཝཱི་ཨ་ཀཱ་རོ་མུ་ཁྃ་སརྦ་དྷརྨཱ་ཎཱཾ་ཨཱདྱ་ནུདྤནྣ་ཏྭཏ། ཨོཾ་ཨཱཧཱུྃཿ་ཕཊ་སྭཱ་ཧཱ། ཞེས་བརྗོད་པས་དབུལ་ཞིང་མེ་ཏོག་ཚོམ་བུའི་དྲུང་དུ་བཞག་གོ།དེ་ནས། སྐྱོབ་པ་སངས་རྒྱས་ཐམས་ཅད་ཀྱི། །སྤྱོད་པའི་ཚུལ་དང་ཁྱད་པར་དང་། །ས་དང་ཕ་རོལ་ཕྱིན་པ་ལ། །ལྷ་མོ་ཁྱོད་ནི་དཔང་དུ་གྱུར། །ཤཱཀྱ་སེང་གེ་སྐྱོབ་པ་ཡིས། །ཇི་ལྟར་བདུད་ཀྱི་སྡེ་བཅོམ་པ། །དེ་བཞིན་བདག་གིས་བདུད་སྡེ་ལས། །རྒྱལ་བར་བྱས་ཏེ་དཀྱིལ་འཁོར་བྲི། །ཞེས་རྡོ་རྗེ་དྲིལ་བུ་འཛིན་པས་ལན་གསུམ་དུ་གསོལ་བ་བཏབ་པ་དང་། ཁྱོད་བསྙེན་པ་རྫོགས་པའི་སློབ་དཔོན་ཡིན་གྱི་དཀྱིལ་འཁོར་བྲིས་ཤིག་ཟེར་ནས་ས་དེ་ཉིད་དུ་ཐིམ་པར་བསམ་མོ། །ས་བསླང་པའི་རིམ་པའོ།། དེ་ནས་ས་ཕྱོགས་དེར་བདུད་རྩི་འཁྱིལ་བའི་སྔགས་བརྗོད་ཅིང་དྲི་ཞིམ་པོའི་ཆུས་བསང་གཏོར་བྱས་ལ་དངོས་གྲུབ་རབ་འབྲིང་གསུམ་གྱི་དོན་དུ་སྙིང་གའམ་ལྟེ་བའམ་པུས་མོ་ནུབ་ཙམ་བརྐོ་བར་བྱ་སྟེ། དེ་ཡང་ལྟོ་འཕྱེ་ནི་དགུན་ཟླ་གསུམ་མགོ་བོ་ལྷོར། དཔྱིད་ཟླ་གསུམ་ནུབ། དབྱར་ཟླ་གསུམ་བྱང་། སྟོན་ཟླ་གསུམ་ཤར་དུ་བསྟན་ནས་གཡོན་འོག་ཏུ་བཅུག་སྟེ་ཉལ་བས་ལྟོ་བའི་ཕྱོགས་ཀྱི་སྨད་ཀྱི་ཕྱོགས་ནས་སོ། །དེ་ན་རྡོ་བ་དང་། མགལ་དུམ་དང་། སོལ་བ་དང་། རུས་པ་དང་༑ གྱོ་མོ་གསེགས་མ་ལ་སོགས་པའི་རོ་མེད་པར་བྱས་ལ། ས་བཟང་པོ་སྣུམ་པ་དང་བཅས་པ་གཞན་ནས་ཀྱང་བླངས་ལ་དྲི་ཞིམ་པོའི་ཆུ་ཧཱུྃ་ལས་དྲི་ཞིམ་པོའི་མཆོག་ཏུ་གྱུར་པར་བསྐྱེད་ཅིང་དེ་ཉིད་བཟླས་པས་བསྲེས་ཤིང་སྦགས་ལ་བུམ་པའི་ནང་དུ་རིན་པོ་ཆེ་སྣ་ཚོགས་བཅུག་པ་ས་གཏེར་དུ་བཅུག་སྟེ་དག་པར་བྱའོ།། དེ་ཡང་དབུས་མཐོ་བ་ལྷོ་དང་ནུབ་མི་དམའ་བ། བྱང་དང་ཤར་ཅུང་ཟད་གཞོལ་བ་བཅག་ཅིང་བརྡུངས་ལ་དྲི་ཞིམ་པོ་དང་བདུད་རྩི་ཅུང་ཟད་བསྲེས་པས་སྐྱང་ནུལ་བྱ་ཞིང་མེ་ཏོག་སིལ་མ་དགྲམ་པར་བྱ་སྟེ་ལས་སམ་བྱ་བས་སྦྱང་བའོ། །དེ་ནས་ས་དེའི་དབུས་སུ་པྃ་ལས་པདྨ་རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ལས་སྣ་ཚོགས་རྡོ་རྗེ་རྒྱ་གྲམ་རྩེ་མོ་གསུམ་པ་ཅན་ལྟེ་བ་ལ་ཧཱུྃ་གིས་མཚན་པ་ལས་འོད་འཕྲོས་པས་ས་ཕྱོགས་ཐམས་ཅད་རྡོ་རྗེའི་རང་བཞིན་གྱི་སར་བྱ་ཞིང་ཨོཾ་རཀྵ་རཀྵ་ཧཱུྃ་ཧཱུྃ་ཧཱུྃ་ཕཊ། ཅེས་བརྗོད། ཡང་འོད་ཟེར་འཕྲོས་པས་ལོགས་དང་། སྟེང་དུ་ཡང་རྡོ་རྗེའི་ར་བ་དང་གུར་དང་བླ་རེ་སྐད་ཅིག་གིས་བསམས་ལ་ཨོཾ་བཛྲཱི་བྷ་བ་བཛྲ་བནྡྷ་ཧཱུྃ། ཞེས་བརྗོད་པས་ཐམས་ཅད་འོད་དང་ལྡན་པར་བསམས་ལ། ༼དཔྱད་༽ཏོན་དེ་ཝཱི་ཤཱཀྱ་བུདྷ་སིང་ཧ་བཛྲ་ཀྲོ་དྷཱ་དྷི་ནཱན། རཏྣ་དཱ་རི་ད་ཏྲི་ཨཱདྨ་ཀ྅ོ་ཧཾ་མཎྜལཾ་ལི་ཁི་ཏ། ཞེས་བརྗོད་པར་བྱའོ། །ཏིང་ངེ་འཛིན་གྱིས་སྦྱངས་པའོ། །དེ་ནས་དཀྱིལ་འཁོར་གྱི་དབུས་སུ་སྟན་བཟང་པོ་ལ་འདུག་སྟེ་ས་ཆོག་ཉིན་གཅིག་ལ་རྫོགས་ན་ས་བསླང་བའི་དུས་སུ་ལྷའི་རྣལ་འབྱོར་བསྒོམས་པས་འདིར་ལྷའི་རྣལ་འབྱོར་གསལ་བཏབ་པ་ཙམ་གྱིས་ཆོག་ལ། ཉིན་ཞག་གཞན་ལ་བྱེད་ན་འདི་ཉིད་དུ་རྒྱན་གདགས་ཤིང་ཆས་སུ་འཇུག་པ་དང་། ཡན་ལག་དྲུག་གམ་བཞིའི་རྣལ་འབྱོར་རྫོགས་ཏེ་བསྡུས་ལ་ལྷའི་ང་རྒྱལ་དང་ལྡན་པས་གནས་པར་བྱའོ། །དེ་ནས་ཕྱོགས་བཞི་ནས་གཽ་རཱི་ལ་སོགས་པ་བཞིའི་ཏིང་ངེ་འཛིན་དང་ལྡན་པ། རྡོ་རྗེ་དང་དྲིལ་བུ་འཛིན་པས་མཆོད་པ་ལྔས་མཆོད་དེ། དེ་ནས་བསྟོད་ཐུང་གིས་བསྟོད་དོ།། དེ་ནས་གཽ་རཱིའི་ང་རྒྱལ་དང་ལྡན་པས། དེ་བཞིན་གཤེགས་པ་ཀུན་ཞི་བ། །དེ་བཞིན་གཤེགས་པ་ཀུན་གྱི་གནས། །ཆོས་ཀུན་བདག་མེད་པ་ཡི་མཆོག།དཀྱིལ་འཁོར་དམ་པ་བཤད་དུ་གསོལ། །ཙ་ཽརཱིའི་ཏིང་ང་ེའཛིན་དང་ལྡན་པས། །མཚན་ཉིད་ཐམས་ཅད་ཡང་དག་རྫོགས།།མཚན་མིན་ཐམས་ཅད་ཡང་དག་སྤངས།།ཀུན་ཏུ་བཟང་པོ་སྐུ་ཡི་མཆོག།དཀྱིལ་འཁོར་དམ་པ་བཤད་དུ་གསོལ། །བེ་ཏཱ་ལཱིའི་ཏིང་ངེ་འཛིན་དང་ལྡན་པས། །ཞི་བའི་ཆོས་མཆོད་ལས་བྱུང་བ། །ཡེ་ཤེས་སྐྱོད་པ་རྣམ་སྦྱོང་མཛད། །ཀུན་ཏུ་བཟང་པོ་གསུང་གི་མཆོག།དཀྱིལ་འཁོར་དམ་པ་བཤད་དུ་གསོལ། །གྷསྨ་རཱིའི་ང་རྒྱལ་དང་ལྡན་པས། །སེམས་ཅན་ཀུན་གྱི་སེམས་ཆེན་པོ། །རང་བཞིན་དག་པ་དྲི་མ་མེད། །ཀུན་བཟང་ཐུགས་མཆོག་ཁ་ལོ་བསྒྱུར། །དཀྱིལ་འཁོར་དམ་པ་བཤད་དུ་གསོལ། །ཞེས་གསོལ་བ་བཏབ་པ་དང་༑ ལྷའི་ང་རྒྱལ་བརྟན་པོ་དང་ལྡན་པས་བཞེངས་ཏེ། རྐང་པའི་མཐིལ་གཉིས་སུ་སྣ་ཚོགས་རྡོ་རྗེ་རེ་རེ་བསམ། མིག་གཡས་སུ་མ་ལས་ཉི་མའི་དཀྱིལ་འཁོར། གཡོན་དུ་ཊ་ལས་ཟླ་བའི་དཀྱིལ་འཁོར་བསམས་ཏེ་གཡས་ནས་གཡོན་དུ་བསྒྱུར་བས་ཉི་མ་ལས་འོད་ཟེར་མེ་ལྟ་བུ་བྱུང་བས་བགེགས་ཐམས་ཅད་བསྲེགས་ནས་ཚར་གཅད། གཡོན་ནས་གཡས་སུ་བསྒྱུར་ཟླ་བ་ལས་འོད་ཟེར་བསིལ་བ་བདུད་རྩི་ལྟ་བུ་འཕྲོས་པས་གསོས་ཏེ་རྗེས་སུ་བཟུང་ལ་གཡས་ཀྱིས་རྡོ་རྗེ་གསོར་ཞིང་གཡོན་པས་དྲིལ་བུ་གསིལ་ཏེ་མཐར་འཁྱུད་པའི་ཚུལ་དུ་བྱས་ལ་ཁ་ཊྭཱཾ་ག་ཡང་གྲུ་མོར་བཟུང་ལ། སའི་ཕྱོགས་འདིར་སེམས་ཅན་གྱི་དོན་རྩོམ་གྱིས། ལྷ་དང་། ཀླུ་དང་། གནོད་སྦྱིན་དང་། དྲི་ཟ་དང་། འབྱུང་པོ་དང་། ཤ་ཟ་མོ་དང་སྲིན་མོ་ལ་སོགས་པ་གང་དག་གནས་པའི་སའི་བདག་པོ་མྱུར་དུ་སོང་ཞིག།འདི་ལྟར་དཔལ་ཧེ་རུ་ཀའི་བཀའ་ཐོས་ནས་མྱུར་དུ་དེངས་ཤིག།གང་དག་མི་འགྲོ་བ་དེ་ལ་ངའི་ཡེ་ཤེས་ཀྱི་རྡོ་རྗེ་དང་། ཁ་ཊྭཱཾ་ག་འདིས་སྤྱི་བོ་རྣམ་པ་བརྒྱར་འགས་པར་འགྱུར་རོ། །ཞེས་ལན་གསུམ་བརྗོད་ལ་བགེགས་བསྐྲད་པར་བྱའོ། །དབང་ལྡན་གྱི་མཚམས་ནས་བརྩམས་ནས་ཧཱུྃ་བརྗོད་ཅིང་ཞི་བའི་འགྲོས་ཀྱིས་ལན་གསུམ་བསྐོར་ཞིང་རྐང་པའི་འོག་གི་སྣ་ཚོགས་རྡོ་རྗེའི་ལྟེ་བའི་ཧཱུྃ་ལས་བསྐལ་པའི་མེ་ལྟ་བུའི་འོད་ཟེར་བྱུང་བས་བགེགས་རྣམས་བསྲེགས་ཤིང་ཕན་ཚུན་འབྱེར་བ་དང་རྐང་རྗེས་ཀྱང་སྣ་ཚོགས་རྡོ་རྗེའི་རྣམ་པ་ལམ་ལམ་བྱུང་བར་བསམ་མོ། །དེ་ནས་ཤར་དུ་གཡས་བརྐྱང་གཡོན་བརྐྱང་། ལྷོར་ཟླུམ་པོ་དང་ས་ག་གཉིས། ནུབ་ཏུ་མཉམ་པ་དང་རུས་སྦལ་གཉིས། བྱང་དུ་རྩེ་གཅིག་པ་དང་སྣ་ཚོགས་རྡོ་རྗེ་གཉིས་ཏེ་རྐང་སྟབས་བརྒྱད་མཚམས་རྣམས་སུ་འགྱིང་པ་དང་བསྡིགས་པ་རྣམས་བྱའོ།། དེ་ནས་དཀྱིལ་འཁོར་གྱི་སའི་ཆ་དེར་སྲུང་བའི་འཁོར་ལོ་སྔར་བཞིན་བསྒོམ་པར་བྱའོ༑ ༑ས་བཟུང་བའོ། །དཀྱིལ་འཁོར་གྱི་ཁང་པ་རྙིང་པའམ་ཐོག་གི་སྟེང་ངམ་བྲག་གི་སྟེང་དུ་ནི་སའི་ཆོ་ག་མི་དགོས་སོ།། །།
ནུབ་གཉིས་པའི་ཆོ་ག་སྟ་གོན་གྱི་ཆོ་ག་ལ་སྔོན་དུ་འཚོག་ཆས་བྱ་བ་ནི་དཀྱིལ་འཁོར་གྱི་གནས་ཁང་ཕྱག་དར་ལེགས་པར་བྱས། བའི་རྣམ་པ་ལྔ་དང་དྲི་ཞིམ་པོས་སྐྱང་ནུལ་བྱས་ལ་མེ་ཏོག་སིལ་མ་ཅུང་ཟད་གཏོར། བླ་རེ་ལ་སོགས་པ་བྲེ༑ རྟེན་དགྲམ་ལྷ་སྟ་གོན་ལ་མཁོ་བའི་ཡོ་བྱད་སྐྱང་ནུལ་བྱེད་པའི་དྲི་ཞིམ་པོའི་ཆུ་བདུད་རྩི་དང་ཅུང་ཟད་སྦྱར་བ་དང་། ཐིག་ལེ་བྱེད་པའི་དྲིའི་ལྡེ་གུ་དང་ཚོམ་བུའི་རྒྱུའི་མེ་ཏོག་དང་། ཆུ་གསུམ་སྔོན་དུ་འགྲོ་བའི་མཆོད་པ་བརྒྱད་པོ་རེ་རེ་ཡང་དགུ་དགུ་ལས་མི་ཉུང་བར་ཁོར་ཡུག་ཏུ་བཤམ་པ་དང་། ན་བཟའ་ཟུང་དུ་གྱུར་པ་ལྷ་གྲངས་དང་མཐུན་པ་ཐི་གུ་ལ་སོགས་པའི་གདང་ལ་བཀལ་བ་དང་། ནང་གི་མཆོད་པ་དང་འཇིག་རྟེན་ལས་འདས་པའི་གཏོར་མ་དགུའམ་ཡང་ན་གཅིག་དང་། འཇིག་རྟེན་པའི་གཏོར་མ་ཆེན་པོ་གཅིག་དང་། སའི་ལྷ་མོ་ལ་འབུལ་བའི་གཏོར་མ་གཅིག་བཤམ་པ་དང་དམ་ཚིག་དང་ལྡན་པའི་རྣལ་འབྱོར་པ་ཕོ་མོ་ཚིམ་པར་བྱེད་པའི་ཚོགས་ཀྱི་ཡོ་བྱད་བཤམ་པར་བྱའོ། །སློབ་མ་སྟ